Nica

**Nica** (fr. *Nice*, okc. *Niça*) je lučki grad, općina i upravno sjedište francuskog departmana Alpes-Maritimes u regiji Provansa-Alpe-Azurna obala. Nalazi se na krajnjem jugoistoku Francuske, na obali Sredozemnog mora, nedaleko od italijanske granice, između Cannesa i Monaka. U užem gradskom području živi oko 350.000 stanovnika, dok u metropolitanskom području živi skoro milion stanovnika, čime je Nica sedma po veličini urbana aglomeracija u Francuskoj.

Nica je svjetski poznata sredozemna turistička destinacija u kojoj je nastala ideja zimskog obalnog turizma. Zbog njenog historijskog značaja kao zimskog aristokratskog odmarališta i mješavine kultura koja obilježava grad, UNESCO je 2021. godine uvrstio Nicu na listu svjetske baštine pod nazivom „Nica, zimski grad-odmaralište na Rivijeri“.

lijevo|mini|Razglednica Nice; s lijeva na desno i od vrha prema dnu: luka, pogled s Brda dvorca, panoramski kotač, *Promenade du Paillon*, škola u blizini poslovne četvrti, kuća na *Cours Saleya*, trgovačka avenija, pogled sa Mont-Borona noću.

## Geografija 
lijevo|mini|Nica iz svemira (SPOT satelit 2005.)
Nica leži u Zaljevu anđela (*Baie des Anges*) i drugi je najveći francuski grad na sredozemnoj obali nakon Marseillea. Grad je udaljen 13 km od kneževine Monako i oko 30 km od francusko‑italijanske granice.

Rijeka Paillon, koja je danas većim dijelom natkrivena, razdvaja novi grad na zapadu od starog grada, luke i trgovačke četvrti na istoku. Stari grad s uskim, krivudavim ulicama prostire se po zapadnim padinama granitnog brda zvanog *Colline du château* (Brdo dvorca), iako je dvorac srušen još 1706. godine.

## Klima 
Zaklonjena brdima, Nica ima izrazito blagu mediteransku klimu i vodeći je grad na Azurnoj obali. Najugodniji mjeseci za posjetu su maj te period od polovine septembra do polovine oktobra. Zime su blage i gotovo bez mraza, pa je u 19. vijeku grad bio omiljeno zimsko utočište evropskog plemstva, posebno Britanaca i Rusa. Blaga klima pogoduje i vinogradarstvu u okolini grada.

## Historija 
lijevo|mini|Nica 1624. godine
lijevo|mini|*Promenade des Anglais* sa Brdom dvorca u pozadini

Područje Nice naseljeno je od najstarijih vremena, o čemu svjedoče dokazi rane upotrebe vatre na arheološkom lokalitetu *Terra Amata*, kao i predmeti pronađeni u „Grimaldijevoj špilji” koja je bila naseljena u paleolitu i neolitu. Grad su utemeljili Grci oko 350. godine p. n. e. pod imenom **Nikaia**, vjerovatno u čast pobjede (*nike*) nad susjednom kolonijom. Ime su zadržali i Rimljani nakon osvajanja u 1. vijeku, kada grad postaje važna trgovačka luka.

Od 10. vijeka gradom vladaju provansalski grofovi, a od 1388. godine je pod vlašću Savojske dinastije. Nica je bila dio Prve Francuske Republike između 1792. i 1815. godine, kada je vraćena Kraljevini Pijemont-Sardinija. Prirodno okruženje i blaga klima privukli su englesku aristokratiju u drugoj polovini 18. vijeka. Godine 1832. Nica je osnovala ''Consiglio d'Ornato* koji je izradio urbanistički plan kako bi grad bio privlačan strancima. Skromna staza uz obalu koju su Britanci koristili 1824. godine, kasnije je postala prestižna *Promenade des Anglais*.

Nica je konačno ustupljena Francuskoj Torinskim sporazumom 1860. godine. Tokom 20. vijeka grad je doživio procvat turizma i građevinarstva pod vodstvom gradonačelnika Jeana Médecina i njegovog sina Jacquesa. U februaru 2001. godine u gradu je potpisan Ugovor iz Nice o reformi Evropske unije. Dana 14. jula 2016. godine dogodio se teroristički napad kamionom na *Promenade des Anglais* tokom proslave Dana Bastille, u kojem je poginulo 87 ljudi. Nica će biti domaćin Zimskih olimpijskih igara 2030. godine.

## Znamenitosti 
lijevo|mini|Hotel *Negresco*
Nica se sastoji od tri dijela: starog grada (*Vieille Ville*), rimskog naselja Cimiez i novog grada. Stari grad karakteriziraju uske ulice i visoke kamene kuće sa drvenim kapcima. Novi grad karakteriziraju široke avenije, palme i luksuzni hoteli. Najpoznatija znamenitost je **Promenade des Anglais** (Englesko šetalište), nastala 1822. godine, duga 7 km.

Grad je veliki centar umjetnosti sa muzejima posvećenim Marcu Chagallu i Henriju Matisseu. U blizini se nalaze ruševine rimskog amfiteatra u Cimiezu i pravoslavna katedrala sv. Nikole, najveća te vrste u Zapadnoj Evropi.

File:Cathedrale Sainte-Reparate Nice.jpg|Katedrala Sainte-Réparate
File:Nice Place Garibaldi 1.jpg|Trg Garibaldi
File:Opéra de Nice IMG 1254.jpg|*Opéra de Nice*
File:Notre-Dame de Nice PC250048 (50551243457).jpg|Crkva *Notre-Dame de Nice*

## Stanovništvo 
Kretanje broja stanovnika:
* 1946: 211.165
* 1968: 322.422
* 1999: 342.738
* 2022: 353.701

## Privreda 
mini|*Palais des Congrès Acropolis*
Turizam je glavna privredna aktivnost, uključujući luksuzni i poslovni turizam u kongresnom centru *Acropolis*. Nica je glavno finansijsko i administrativno središte departmana Alpes-Maritimes. Privredni razvoj je povezan i sa tehnološkim parkom Sophia-Antipolis i Univerzitetom u Nici (osnovan 1965).

## Promet 
Luka Lympia se koristi za trajekte prema Korzici i za privatne jahte. Glavni željeznički kolodvor je *Nice-Ville*; grad je povezan mrežom brzih vozova (TGV) sa Parizom. Aerodrom Nica (*Nice Côte d'Azur'') je treći najprometniji u državi.

## Sport 
Glavni nogometni klub je OGC Nice. Nica je domaćin biciklističke trke Pariz–Nica i biće glavno mjesto održavanja Zimskih olimpijskih igara 2030. godine.

## Gradovi partneri 
Nica sarađuje sa brojnim gradovima, uključujući: Nürnberg (Njemačka), Edinburgh (Ujedinjeno Kraljevstvo), Gdańsk (Poljska), Miami (SAD), Solun (Grčka) i Venecija (Italija).

## Reference 
## Vanjski linkovi 
* Službene stranice grada

Kategorija:Gradovi u Francuskoj
Kategorija:Svjetska baština u Francuskoj